Pakatan Harapan

Pakatan Harapan (PH) adalah sebuah gabungan politik di Malaysia, pengganti kepada Pakatan Rakyat. Gabungan ini ditubuhkan pada tahun 2015 sebagai gabungan parti pembangkang. PH mempunyai 4 parti komponen iaitu PKR, DAP, AMANAH dan UPKO. Kini, gabungan ini merupakan anggota Kerajaan Perpaduan yang dipimpin Pengerusi PH Anwar Ibrahim di peringkat Kerajaan Persekutuan bersama-sama BN, GPS, GRS, WARISAN, KDM dan PBM. PH mempunyai 3 ketua kerajaan negeri iaitu Amirudin Shari (MB Selangor), Chow Kon Yeow (KM Pulau Pinang) dan Aminuddin Harun (MB Negeri Sembilan). PH juga sebahagian daripada Kerajaan Negeri Perak, Pahang, Melaka dan Sabah.

Sejarah

Penubuhan
Pakatan Harapan merupakan pengganti terus kepada gabungan tiga parti Pakatan Rakyat yang terdiri daripada Parti Keadilan Rakyat (PKR), Parti Tindakan Demokratik (DAP) dan Parti Islam Se-Malaysia (PAS). Gabungan ini ditubuhkan pada 22 September 2015, dua tahun selepas pilihan raya umum 2013, kerana perselisihan faham dan konflik antara PAS dan DAP terutamanya mengenai isu pelaksanaan undang-undang syariah, menyebabkan PAS berpecah dari Pakatan Rakyat dan membubarkan gabungan itu pada 16 Jun 2015. Pembubaran itu menyebabkan pembentukan gabungan baru bernama Pakatan Harapan, yang terdiri daripada bekas parti Pakatan Rakyat iaitu PKR, DAP dan sempihan dari  PAS iaitu, Parti Amanah Negara (AMANAH).

Pada 12 November 2016, parti serpihan Pertubuhan Kebangsaan Melayu Bersatu (UMNO), Parti Pribumi Bersatu Malaysia, yang disingkatkan sebagai BERSATU, mengesahkan bahawa parti itu komited untuk menyertai blok pembangkang Pakatan Harapan, seperti yang dinyatakan oleh Pengerusi BERSATU dan bekas Perdana Menteri, Mahathir Mohamad. Kemudian pada 13 Disember, BERSATU membentuk pakatan pilihan raya dengan Pakatan Harapan menerusi perjanjian tujuh perkara di ibu pejabat PKR, dan pada 14 Mac 2017, BERSATU secara rasmi menyertai Pakatan Harapan sebagai ahli.

Bertanding pilihan raya umum Malaysia 2018 
Pada 14 Julai 2017, barisan Majlis Presiden telah disahkan. Logo biasa juga diperkenalkan dengan perkataan "Harapan" dengan "A" berbentuk sebagai chevron berwarna putih pada latar belakang merah. Logo itu akan digunakan oleh semua calon yang turut serta sekiranya pakatan mendaftar dalam masa untuk pilihan raya umum ke-14. Perjanjian itu juga mengumumkan bahawa logo PKR akan digunakan sebagai simbol pilihan raya di seluruh Malaysia Barat. Sementara itu, pakatan di Malaysia Timur mengumumkan bahawa mereka akan menggunakan logo pihak masing-masing semasa pilihan raya.

Pada 16 Mei 2018, gabungan ini telah didaftarkan secara rasmi. Menteri Dalam Negeri Malaysia, Tan Sri Muhyiddin Yassin selaku Timbalan Presiden Pakatan Harapan telah menyaksikan penyerahan sijil pengesahan pendaftaran Pakatan Harapan daripada Ketua Setiausaha Kementerian Dalam Negeri Malaysia, Tan Sri Dato' Seri Alwi Ibrahim kepada Pengerusi Pakatan Harapan, Tun Dr Mahathir Mohamad.

Pakatan Harapan bersama-sama dengan Parti Warisan Sabah dan UPKO merupakan anggota parti kerajaan persekutuan Malaysia. Pakatan Harapan yang memiliki 129 kerusi bergabung dengan Parti Warisan Sabah yang memiliki 8 kerusi menjadikan Parti Pentadbir memiliki 139 kerusi di Dewan Rakyat. Pakatan Harapan hanya memerlukan 9 kerusi sahaja lagi untuk menjadikan penguasaan majoriti 2/3 di dalam Dewan Rakyat.

Krisis politik Pakatan Harapan  

Pada 24 Februari 2020, selepas Tun Dr. Mahathir meletakkan jawatan sebagai Perdana Menteri, parti Bersatu yang ketika itu memiliki 26 kerusi mengambil keputusan untuk keluar dari Pakatan Harapan bersama-sama 11 lagi kerusi ahli PKR blok Datuk Seri Azmin Ali yang menyebabkan PH hilang penguasaan majoriti Dewan Rakyat Malaysia. Pakatan Harapan secara rasmi tumbang selepas Perikatan Nasional berjaya memperoleh gabungan untuk majoriti mudah untuk menubuhkan kerajaan dibawah pimpinan Tan Sri Muhyiddin Yassin.

Gabungan Pakatan Harapan Plus 
Pakatan baharu, PH Plus bermesyuarat pada 9 Jun 2020, di ibu pejabat PKR, Damansara. Antara pemimpin parti yang hadir adalah Tun Dr. Mahathir (Bebas), Dato Seri Anwar Ibrahim (PKR), Tuan Lim Guan Eng (DAP), Datuk Seri Haji Mohamad Sabu (AMANAH) dan Datuk Seri Shafie Apdal (WARISAN). PH Plus di atas kertas disokong oleh 109 Ahli Parlimen mencuba tanpa mengira masa dan situasi untuk kembalikan semula mandat rakyat ke Putrajaya. Keterujaan PH Plus untuk ke Putrajaya, hanya kerana gabungan beberapa parti untuk membentuk Perikatan Nasional (PN) hanya disokong oleh 113 Ahli Parlimen yang merupakan sebuah gabungan kerajaan yang rapuh kerana hanya mempunyai majoriti 1 kerusi sahaja. Selain itu, PN masih tidak didaftarkan sebagai sebuah parti politik yang sah di Malaysia.

Gabungan Perpaduan

Pada Pilihanraya umum ke-15 (PRU-15), Pakatan Harapan memperoleh kemenangan yang besar iaitu sebanyak 82 kerusi parlimen bersaing dengan Perikatan Nasional yang memperoleh 74 kerusi namun malangnya tiada satu pun gabungan parti politik yang memperoleh kerusi yang cukup untuk membentuk kerajaan persekutuan. Pada awalnya, Barisan Nasional yang memperoleh 30 kerusi parlimen menarik diri daripada bergabung dengan mana-mana parti politik dan ingin menjadi pembangkang. Gabungan Rakyat Sabah yang memperoleh 6 kerusi parlimen menyokong Perikatan Nasional dalam membentuk kerajaan manakala Gabungan Parti Sarawak yang mempunyai 23 kerusi bersetuju bekerjasama dengan Perikatan Nasional tetapi dengan syarat Barisan Nasional juga harus bekerjasama dalam membentuk satu kerajaan. Al-Sultan Abdullah sebagai Yang di-Pertuan Agong ketika itu bercadang supaya Pakatan Harapan (PH) dan Perikatan Nasional (PN) berkerjasama membentuk satu kerajaan perpaduan namun Pengerusi PN, Tan Sri Muhyiddin Yassin menolak cadangan tersebut kerana tidak ingin bersekutu dengan Democratic Action Party (DAP). Kemudian Al-Sultan Abdullah bersama dengan Majlis Raja-raja Melayu (kecuali Sultan Kelantan tidak hadir akibat masalah peribadi) bersetuju untuk gabungkan Barisan Nasional (BN) dan semua parti politik yang memperoleh kerusi parlimen bersama Pakatan Harapan (PH) membentuk kerajaan perpaduan. Setelah Dato Seri Anwar Ibrahim dilantik sebagai Perdana Menteri Malaysia ke-10, beliau mengajak Perikatan Nasional sama-sama menyertai kerajaan perpaduan namun PN tetap dengan prinsipnya tidak akan bekerjasama dengan DAP dan rela menjadi pembangkang.

Anggota parti gabungan

Keputusan pilihan raya negeri

Rujukan

Pautan luar
 Laman web rasmi
 Manifesto Pakatan Harapan 

Pakatan Harapan
Penubuhan 2015 di Malaysia
Parti pembangkang Kerajaan Muhyiddin Yassin
Gabungan parti politik di Malaysia